જીવનના જુદા જુદા પ્રદેશોમાં આ કલા જુદીજુદી રીતે પ્રગટ થાય છે. દાખલા તરીકે તમે એક સુંદર ઘર ભાડે રાખ્યું. કોઈ જગ્યાએ ડાઘોડૂઘી કશું નથી. હવે તમે તેને ધોળાવો નહિ તે પણ તેની ભીંત ખરાબ થાય તો તેમાં તમારી કળા નથી. કોલસાથી ભીંત કાળી કરો તો તેમાં પણ કલાની કોઈ સાહજિકતા નથી. એ તો તમે જાણી જોઈને કર્યું. એમ નહિ. પણ ધારો કે તમે જમીને હીંચકે બેઠા છો અને પાનની મોજ માણતા માણતા સ્વાભાવિક રીતે દિવાલ પર પિચકારી મારો તેમાં કલા છે. તે તમારા મુખનું સ્વાભાવિક ઉચ્ચારણ છે અને તેથી પાછી દિવાલ ખરાબ પણ થાય છે. એ જ રીતે રસ્તાઓ, ફૂટપાથ, દાદર, બસ, રેલ્વે સ્ટેશન, ટ્રેનના ડબ્બાઓ, ખાંચાઓ, ચોક, વગેરે વગેરે પર જ્યાં ત્યાં થૂંકી કલામય રીતે તેને ખરાબ કરવામાં આવે છે.